זוכרים את טורקיה? מדינה חשובה מסוימת שעוברת טלטלה פוליטית ומדינית חסרת תקדים? צור ארליך חושב ששכחנו השבוע להבחין בין עיקר לטפל
לֹא מְכֻבָּד וּבֶטַח לֹא נָעִים,
אַךְ לֹא מִזְּמַן, בִּמְקוֹם דִּבּוּר עַל הוֹמוֹאִים
אָמְרוּ טוּרְקִים. לֹא, לֹא יָפֶה, אֲפִלּוּ דֶּפֶק,
אַךְ זוֹ הָיְתָה, בַּסְּטֵרֵיאוֹטִיפּ, מִלָּה נִרְדֶּפֶת.
בִּמְקוֹם מִגְדָּר הָיוּ יוֹרְדִים עַל הַטּוּרְקִים
וְאָז יוֹרְקִים.
אֲבָל עַכְשָׁו, נוּ, הַשָּׁבוּעַ לְפָחוֹת,
הַנְּטִיּוֹת הֵן הֲפוּכוֹת.
בִּמְקוֹם דִּבּוּר בָּרוּר, בָּהוּל, עַל הַטּוּרְקִים,
עַל הֲפִיכָה וְטִהוּרִים וַהֲרוּגִים,
בִּמְקוֹם לָדוּן, לָדוּשׁ, לִטְחֹן, בִּמְקוֹם לִבְחֹן
אֶת הַמַּצָּב בֵּין יָם שָׁחוֹר לְיַם תִּיכוֹן
הַמְסַכֵּן זְכֻיּוֹת אָדָם וּבִטָּחוֹן,
בִּמְקוֹם טוּרְקִים, דַּוְקַא בַּזְּמַן הַלֹּא מַתְאִים
רַק מְדַבְּרִים וְטוֹחֲנִים עַל הוֹמוֹאִים.
כְּשֶׁמִּסָּבִיב הוֹמֶה הַסַּהַר וּמַכְרִית
אֶת הָרָאשִׁים וְהַחֵרוּת וְהָאַחְרִית –
בְּלֵב הַלַּהַט הַצִּבּוּר לָהוּט לָעוּט
עַל כָּל תּוֹלַעַת שֶׁל דִּבּוּר וְהִתְבַּטְּאוּת.
אֲבָל בְּעֶצֶם אֵין יָשָׁן יוֹתֵר מִזֶּה;
הָאֲנָשִׁים תָּמִיד סוֹטִים מֵהַנּוֹשֵׂא
וּמְחַפְּשִׂים לָהֶם קְטַנּוֹת לָרִיב בְּרַעַשׁ,
לְהִתְקוֹטֵט עַל רֹאשׁ הַר דָּאעַשׁ, כְּלוֹמַר גַּעַשׁ.
טְרַאמְפְּ נָפַל לְחֶדְוַת מְגַנָּיו
עִם נְאוּם שֶׁנִּקְנָה מִגַּנָּב
וְנִמְסַר לְמֵלַנְיָה אִשְׁתּוֹ
שֶׁעַכְשָׁו תַּעֲדִיף כְּבָר לִשְׁתֹּק.
הַנְּאוּם הוּא בְּעֶצֶם מִשֶּׁל
רַעְיָתוֹ שֶׁל אוֹבָּמָה, מִישֶׁל.
הַגַּנָּב – אוֹ טִפֵּשׁ שֶׁפִשֵּׁל,
אוֹ מֻשְׁתָּל מְפֻלְפָּל שֶׁבִּשֵּׁל.
עַל מֵלַנְיָה הִצְמִיחַ גַּבְנוּן
הַנָּבָל שֶּׁגָּנַב אֶת הַנִּיב.
גַּנָּבִים, אִם גְּנַבְתֶּם גַוְּנוּ
גְּנֵבַתְכֶם! וּבְכָל זֹאת מַגְנִיב
כֵּן, מַגְנִיב, זֹאת אוֹמֶרֶת נֶחְמָד,
זֹאת אוֹמֶרֶת אֶפְשָׁר לֵיהָנוֹת,
גַּם מִמָּה שֶׁחָשׁוּב: שֶׁהַשְּׁמָ”ד,
זֹאת אוֹמֶרֶת הַשְּׁתֵּי-מְדִינוֹת,
מִמַּצַּע גְּרַנְד-אוֹלְד-פָּארְטִי נִשְׁמַט
כִּכְלִי אֵין בּוֹ חֵפֶץ חָלוּד,
וּבִמְקוֹם זֹאת שׁוֹרָה שָׁם נִשְׁמַת
הַתְּמִיכָה בַּהִתְנַחֲלוּת.
בְּהָרֵם דּוֹנַלְד טְרַאמְפְּ עֳגָנָיו
לִתְרוּעַת מְנַגְּנִים וּמְגַנִּים
יְחֻיַּךְ הַנְּאוּם שֶׁנִּגְנַב
וִיחִי הַשִּׁנּוּי הַמַּגְנִיב.
זוכרים את טורקיה? מדינה חשובה מסוימת שעוברת טלטלה פוליטית ומדינית חסרת תקדים? צור ארליך חושב ששכחנו השבוע להבחין בין עיקר לטפל